Łužica je tele dny potajkim zaso raz pupk swěta, znajmjeńša folklorneho. Hdyž přijědźe telko hudźbnych a rejwanskich skupin k nam, směmy tajke wopisowanje swojeje domizny runjež raz za sebje wužiwać. Telko rozdźělnych ludźi, zajimawych kulturow a wšelakich nabožinow dźě tu kóždy dźeń njedožiwjamy. Je to wulkotna składnosć, zbližić sej mysle hosći, woznam jich spěwow a pozadk jich rejow. Bjez dźiwa, zo tysacy wopytowarjow tule móžnosć wužiwaja, sej programy jednotliwych skupin dźensa w Hochozy a kónc tydźenja w Chrósćicach wobhladaja a so zawěsće wobohaćeni zaso domoj podadźa.
Bohužel so kóždy swjedźeń raz skónči. A hdyž poslednja festiwalna fanfara zajutřišim nawječor pod Fulkec hórku wuklinči, budźe tež 11. mjezynarodny folklorny festiwal „Łužica 2015“ stawiznam přisłušeć. Wšitcy budu potom serbsku a łužisku hospodliwosć chwalić a wuzběhować, kak wotewrjeni tule smy.
szl_Latn ces_Latn